text: Fyrer folk - og støtter håndboldklub med stort beløb
  04 september 2012 kl. 11.00
  Forsyningsselskabet Tre-For fyrede 70 medarbejdere i foråret. Nu har Tre-For indgået en seks-årig sponsoraftale med KIF Kolding København til et stort beløb.
  3F Industri er meget kritiske over, at Tre-For netop har meddelt, at forsyningsselskabet sponsorerer KIF Kolding København med et stort beløb.
  Også viceborgmester Uffe Steiner Jensen i Fredericia er kritisk.
  Han mener, at Tre-For skal koncentrere sig om at levere vand, varme og el til forbrugerne i Trekantområdet.
  Tre-Fors direktør Knud Steen Larsen er ifølge Vejle Amts Folkeblad stolt over sponsoraftalen, som han ikke vil fortælle beløbet på.
  - Men ved at styrke vores profil med en sponsoraftale, kan vi skabe flere job. Det er en udvikling, der allerede er i gang, og som vi er sikre på, at sponsoraftalen vil understøtte, siger Knud Steen Larsen til avisen.
  